
Text rozhodnutia
Súd: Krajský súd Bratislava Spisová značka: 14Co/211/2017 Identifikačné číslo súdneho spisu: 1716204648 Dátum vydania rozhodnutia: 13. 03. 2018 Meno a priezvisko sudcu, VSÚ: JUDr. Katarína Javorčíková ECLI: ECLI:SK:KSBA:2018:1716204648.2 Uznesenie Krajský súd v Bratislave v senáte zloženom z predsedníčky senátu JUDr. Kataríny Javorčíkovej a členov JUDr. Dariny Kuchtovej a JUDr. Branislava Krála v právnej veci žalobcu: Friendly Finance Slovakia, s.r.o., IČO: 47 243 368, so sídlom Tallerova 4, Bratislava, zastúpený: Mgr. Henrich Schindler, advokát, Janka Kráľa 7, Banská Bystrica, proti žalovanej: I. S., nar. X.XX.XXXX, bytom F. XX. S., o zaplatenie 262,21 eur s príslušenstvom, o odvolaní žalovanej proti uzneseniu Okresného súdu Pezinok zo dňa 30.08.2017 č. k. 10Csp/9/2016-49, takto r o z h o d o l : Odvolací súd odvolanie žalovanej o d m i e t a . o d ô v o d n e n i e : 1. Napadnutým uznesením súd prvej inštancie sťažnosť žalovanej zamietol. Z odôvodnenia vyplýva, že uznesením zo dňa 2.8.2017 č.k. 10Csp/9/2016-44 súd rozhodol o povinnosti žalovanej zaplatiť žalobcovi náhradu trov konania vo výške 12,54 eur a náhradu trov právneho zastúpenia 55,01 eur. Žalovaná podala voči uzneseniu sťažnosť z dôvodu, že je v hmotnej núdzi a nie je schopná trovy konania nahradiť. Súd prvej inštancie uviedol, že bol viazaný výrokom rozsudku Okresného súdu Pezinok č.k. 10Csp/9/2016-26 zo dňa 29.11.2016 v spojení s rozsudkom Krajského súdu v Bratislave č.k. 6Co/155/2017-40 zo dňa 30.5.2017, ktorými bol priznaný žalobcovi nárok na náhradu trov konania. Voči prvoinštančnému rozsudku žalovaná odvolanie nepodala. Oslobodenie od súdneho poplatku sa nevzťahuje na oslobodenie od povinnosti žalovanej platiť trovy konania úspešnej protistrane. V uznesení bola žalovaná poučená, že proti tomuto rozhodnutiu nie je odvolanie prípustné. 2. Uznesenie bolo žalovanej doručené dňa 26.09.2017. V ten istý deň podala žalovaná na pošte podanie označené ako odvolanie, ktoré bolo súdu doručené dňa 28.9.2017. Opätovne popísala svoje majetkové pomery a požiadala o splátkový kalendár. 3. Vec bola predložená odvolaciemu súdu dňa 19.10.2017. Krajský súd v Bratislave ako súd odvolací preskúmal odvolanie žalovanej podľa § 34 zákona č. 160/2015 Z.z. Civilný sporový poriadok (ďalej len CSP) z hľadiska prípustnosti jeho podania, a dospel k záveru, že je neprípustné. 4. O náhrade trov konania žalobcovi rozhodol vyšší súdny úradník uznesením zo dňa 2.8.2017 č.k. 10Csp/9/2016-44, ktorým bola žalovaná zaviazaná nahradiť trovy konania žalobcovi. Opravným prostriedkom voči tomuto uzneseniu bola sťažnosť, ktorú žalovaná podala. Súd prvej inštancie o sťažnosti rozhodol uznesením č.k. 10Csp/9/2016-49 zo dňa 30.08.2017, voči ktorému už nie je prípustné odvolanie a uznesenie nadobudlo právoplatnosť jeho doručením žalovanej dňa 26.9.2017. Odvolanie je prípustné len proti tým uzneseniam, ktoré taxatívne stanovuje § 357 CSP, medzi ktorými sa napadnuté uznesenie nenachádza. 5. Podľa § 386 písm. c) CSP, odvolací súd odmietne odvolanie, ak smeruje proti rozhodnutiu, proti ktorému nie je odvolanie prípustné. Keďže odvolanie žalovanej smerovalo proti takému uzneseniu, voči ktorému zákon odvolanie nepripúšťa, odvolací súd odvolanie odmietol. 6. Toto rozhodnutie bolo prijaté odvolacím senátom pomerom hlasov 3:0 Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha - dovolací návrh (§ 428 CSP).

